CELEX: 52018PC0749
Language: bg
Date: 2018-11-20
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение 2013/53/EС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 20.11.2018
            COM(2018) 749 final
            2018/0387(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА
            за изменение на Решение за изпълнение 2013/53/EС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               
                  В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу за краткост „Директивата за ДДС“) Съветът, като действа с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел да опрости процедурата за събиране на ДДС или да предотврати някои форми на отклонение от данъчно облагане или избягване на данъци.
               
               
                  С писмо, заведено в Комисията на 12 септември 2018 г., Белгия поиска разрешение да продължи да освобождава от ДДС данъчно задължените лица, чийто годишен оборот не надвишава 25 000 EUR. В съответствие с член 395, параграф 2 от Директивата за ДДС с писма от 14 септември 2018 г. Комисията изпрати съответното уведомление до останалите държави членки. С писмо от 17 септември 2018 г. Комисията уведоми Белгия, че разполага с цялата информация, необходима за разглеждане на искането.
               
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  В дял XII, глава 1 от Директивата за ДДС се предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определен размер. Това освобождаване означава, че данъчно задълженото лице не е длъжно да начислява ДДС върху извършените от него доставки и следователно не може да приспада ДДС за получените от него доставки.
               
               
                  Съгласно член 285 от Директивата за ДДС държавите членки, които не са се възползвали от член 14 от Директива 67/228/ЕИО на Съвета
                     1
                  , могат да освободят от облагане данъчно задължените лица, чийто праг не надвишава 5000 EUR. Тъй като Белгия не се е възползвала от тази възможност, това е довело до прилагането на особено нисък праг, който през 2012 г. е възлизал на 5580 EUR.
               
               
                  По искане на Белгия с Решение за изпълнение 2013/53/ЕС на Съвета
                     2
                   ѝ беше разрешено до 31 декември 2015 г. да освобождава от ДДС данъчно задължените лица, чийто годишен оборот не надвишава 25 000 EUR. С Решение за изпълнение (ЕС) 2015/2348 на Съвета
                     3
                   срокът на действие на посоченото решение беше удължен до 31 декември 2018 г. 
               
               
                  Белгия поиска срокът на действие на мярката да бъде удължен за още един ограничен период. Тя посочи, че специалната мярка намалява административната тежест за данъчно задължените лица и за данъчните органи и следователно допринася за опростяването на събирането на данъците, както е предвидено в член 395, параграф 1 от Директива 2006/112/ЕО. За данъчно задължените лица тази мярка е и ще продължи да е напълно незадължителна.
               
               
                  Според Белгия до края на 2017 г. от специалната мярка са се възползвали около 142 000 лица, което представлява 15 % от всички регистрирани данъкоплатци. Нейното въздействие върху приходите от ДДС е незначително. 
               
               
                  Като се има предвид потенциалното положително въздействие на дерогацията върху намаляването на административната тежест за малките предприятия и за данъчните органи, както и това, че тя няма да повлияе значително върху общите приходи от ДДС, се предлага срокът на действието ѝ да се удължи за още един ограничен период, т.е. до 31 декември 2021 г.
               
            
            
               Неотдавна Комисията представи предложение
                  4
                за изменение на членове 281—294 от Директива 2006/112/ЕО, с които се урежда специалният режим за малките предприятия. Затова е възможно да влезе в сила директива за изменение на посочените членове, с която се определя дата, от която държавите членки трябва да прилагат националните разпоредби за изпълнението ѝ. Ако тази дата бъде определена преди изтичането на срока на дерогацията на 31 декември 2021 г., прилагането на настоящото решение следва да бъде прекратено.
            
            
               •Съгласуваност с действащите разпоредби в тази област на политиката
            
            
               Подобни дерогации вече са предоставени на други държави членки. На Люксембург
                  5
                бе разрешен праг от 30 000 EUR, на Естония
                  6
                — от 40 000 EUR, на Италия
                  7
                — от 65 000 EUR, на Хърватия
                  8
                — от 45 000 EUR, на Латвия
                  9
                — от 40 000 EUR, на Румъния
                  10
                — от 88 500 EUR. 
            
            
               Дерогациите от Директивата за ДДС следва винаги да са ограничени във времето, за да може да бъде оценено тяхното въздействие. Освен това разпоредбите на членове 281—294 от Директивата за ДДС, отнасящи се до специалния режим за малките предприятия, са в процес на преразглеждане. Както бе обявено в Плана за действие във връзка с ДДС
                  11
                и в Работната програма на Комисията за 2017 г.
                  12
               , неотдавна беше представено предложението на Комисията за режима за МСП
                  13
               .
            
            
               Поради това се предлага мярката за дерогация да бъде разрешена със срок до 31 декември 2021 г. или до датата, от която държавите членки следва да прилагат националните разпоредби, които те трябва да приемат, ако бъде приета директива за изменение на членове 281—294 от Директива 2006/112/ЕО. 
            
            
               •Съгласуваност с други политики на Съюза
            
            
               Мярката е в съответствие с целите на Съюза по отношение на малките предприятия, изложени в съобщението на Комисията „Мисли първо за малките!“ — „Small Business Act“ за Европа“
                  14
               , в което държавите членки се призовават да вземат предвид характерните особености на МСП, когато съставят законодателство, и съответно да опростят съществуващата нормативна уредба.
            
            
               2.ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ
            
         
         
            
               •Правно основание
            
            
               Член 395 от Директивата за ДДС. 
            
            
               •Субсидиарност (извън областите на изключителна компетентност) 
            
            
               
                  Като се има предвид разпоредбата от Директивата за ДДС, на основание на която е съставено предложението, принципът на субсидиарността не се прилага.
               
            
            
               •Пропорционалност
            
            
               
                  Решението се отнася до предоставяне на разрешение на държава членка по нейно искане и не представлява задължение.
               
            
            
               Предвид ограничения обхват на дерогацията специалната мярка е пропорционална на поставената цел, а именно — опростяване за допълнителен брой малки данъчно задължени лица и за данъчната администрация.
            
            
               •Избор на инструмент
            
            
               Предлаган инструмент: решение за изпълнение на Съвета.
            
            
               По силата на член 395 от Директива 2006/112/EО на Съвета дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Решение за изпълнение на Съвета е най-подходящият нормативен акт, тъй като негов адресат може да бъде отделна държава членка.
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               Настоящото предложение се основава на искане, отправено от Белгия, и засяга само тази държава членка.
            
            
               •Събиране и използване на експертни становища
            
            
               Външни експертни становища не бяха необходими.
            
            
               •Оценка на въздействието
            
            
               
                  Предложението за решение за изпълнение на Съвета има за цел да се удължи с още три години срокът на действие на мярка за опростяване, с която се премахва голяма част от свързаните с ДДС задължения за предприятията с годишен оборот до 25 000 EUR, и следователно има потенциално положително въздействие, намалявайки административната тежест за предприятията и данъчната администрация, без да оказва голямо влияние върху общите приходи от ДДС. Поради тесния обхват на дерогацията и ограничения ѝ срок на прилагане въздействието при всички случаи ще бъде ограничено.
               
            
            
               4.ОТРАЖЕНИЕ ВЪРХУ БЮДЖЕТА
            
            
               Предложението няма отражение върху бюджета на ЕС, тъй като Белгия ще изчисли съответната компенсация съгласно член 6, параграф 1 от Регламент (ЕИО, Евратом) № 1553/89 на Съвета.
            
            
               5.ДРУГИ ЕЛЕМЕНТИ
            
         
         
            
               
                  Предложението включва клауза за изтичане на срока на действие; автоматично ограничение във времето. 
               
            
            
               2018/0387 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение за изпълнение 2013/53/EС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност
            
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз,
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  15
               , и по-специално член 395, параграф 1 от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)С Решение за изпълнение 2013/53/ЕС на Съвета
                  16
                Кралство Белгия получи разрешение до 31 декември 2015 г. да прилага специална мярка за освобождаване от ДДС на данъчно задължените лица, чийто годишен оборот не надвишава 25 000 EUR. Впоследствие с Решение за изпълнение (ЕС) 2015/2348 на Съвета
                  17
                срокът на действие на това разрешение беше удължен до 31 декември 2018 г.
            
            
               (2)С писмо, заведено в Комисията на 12 септември 2018 г., Белгия поиска срокът на действие на специалната мярка да бъде допълнително удължен за ограничен период от време.
            
            
               (3)В съответствие с член 395, параграф 2, втора алинея от Директива 2006/112/ЕО, с писмо от 14 септември 2018 г. Комисията информира останалите държави членки за отправеното от Белгия искане. С писмо от 17 септември 2018 г. Комисията уведоми Белгия, че разполага с цялата информация, необходима за разглеждане на искането.
            
            
               (4)Според Белгия специалната мярка намалява административната тежест и разходите за спазване на изискванията за малките предприятия и за данъчните органи и следователно допринася за опростяването на събирането на данъците, както е предвидено в член 395, параграф 1 от Директива 2006/112/ЕО. За данъчно задължените лица тази мярка е и ще продължи да е напълно незадължителна. 
            
            
               (5)Като се има предвид потенциалното положително въздействие на специалната мярка върху намаляването на административната тежест и разходите за спазване на изискванията за малките предприятия и за данъчните органи, както и това, че тя няма да повлияе значително върху общите приходи от ДДС, които трябва да се генерират, се предлага срокът на действието ѝ да се удължи за още един ограничен период, т.е. до 31 декември 2021 г. 
            
            
               (6)Тъй като членове 281—294 от Директива 2006/112/ЕО, уреждащи специалния режим за малките предприятия, са в процес на преразглеждане, е възможно преди да е изтекъл срокът на действие на дерогацията на 31 декември 2021 г., да влезе в сила директива за изменение на посочените членове, определяща дата, от която държавите членки трябва да прилагат националните разпоредби. В такъв случай прилагането на настоящото решение следва да бъде прекратено.
            
            
               (7)Дерогацията не оказва въздействие върху собствените ресурси на Съюза от ДДС, тъй като Белгия ще изчисли съответната компенсация съгласно член 6, параграф 1 от Регламент (ЕИО, Евратом) № 1553/89 на Съвета
                  18
               . 
            
            
               (8)Поради това Решение 2013/53/ЕС следва да бъде съответно изменено,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
         
         
            
               Член 2 от Решение за изпълнение 2013/53/ЕС се заменя със следното: 
            
            
               „Член 2
            
            
               Настоящото решение се прилага от 1 януари 2013 г. до настъпването на по-ранната от следните две дати:
            
            
               а)
                     31 декември 2021 г.; 
            
            
               б)
                     датата, от която държавите членки трябва да прилагат националните разпоредби, които те са длъжни да приемат, ако бъде приета директива за изменение на членове 281—294 от Директива 2006/112/ЕО, уреждащи специалния режим за малките предприятия.“
            
            
               Член 2
            
            
               Настоящото решение се прилага от 1 януари 2019 г. 
            
            
               Член 3
            
            
               Адресат на настоящото решение е Кралство Белгия.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        ОВ 71, 14.4.1967 г., стр. 1303/67.
               
               
                  
                     (2)
                  
                        Решение за изпълнение 2013/53/ЕС на Съвета от 22 януари 2013 г. за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 22, 25.1.2013 г., стр. 13).
               
               
                  
                     (3)
                  
                        Решение за изпълнение (ЕС) 2015/2348 на Съвета от 10 декември 2015 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 51). 
               
               
                  
                     (4)
                  
                        Предложение за Директива на Съвета за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия, 18.1.2018 г., COM(2018) 21 final.
               
               
                  
                     (5)
                  
                        Решение за изпълнение (ЕС) 2017/319 на Съвета от 21 февруари 2017 г. за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 47, 24.2.2017 г., стр. 7). 
               
               
                  
                     (6)
                  
                        Решение за изпълнение (ЕС) 2017/563 на Съвета от 21 март 2017 г. за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 80, 25.3.2017 г., стр. 33).
               
               
                  
                     (7)
                  
                        Решение за изпълнение (ЕС) 2016/1988 на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 11).
               
               
                  
                     (8)
                  
                        Решение за изпълнение (ЕС) 2017/1768 на Съвета от 25 септември 2017 г. за даване на разрешение на Република Хърватия да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 250, 28.9.2017 г., стр. 71).
               
               
                  
                     (9)
                  
                        Решение за изпълнение (ЕС) 2017/2408 на Съвета от 18 декември 2017 г. за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 342, 21.12.2017 г., стр. 8).
               
               
                  
                     (10)
                  
                        Решение за изпълнение (ЕС) 2017/1855 на Съвета от 10 октомври 2017 г. за предоставяне на разрешение на Румъния да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 265, 14.10.2017 г., стр. 19).
               
               
                  
                     (11)
                  
                        Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС. „Към единно пространство на ЕС по отношение на ДДС — време за избор“, Брюксел, 7.4.2016 г., COM(2016)148 final.
               
               
                  
                     (12)
                  
                        Работна програма на Комисията за 2017 г. „Европа на резултатите: закрила, предоставяне на повече права и защита на гражданите“, Страсбург, 25.10.2016 г., COM(2016)710 final.
               
               
                  
                     (13)
                  
                        Предложение за Директива на Съвета за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия, 18.1.2018 г., COM(2018) 21 final.
               
               
                  
                     (14)
                  
                        COM(2008) 394 от 25 юни 2008 г.
               
               
                  
                     (15)
                  
                        ОВ L 347, 11.12.2006 г., стр. 1.
               
               
                  
                     (16)
                  
                        Решение за изпълнение 2013/53/ЕС на Съвета от 22 януари 2013 г. за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 22, 25.1.2013 г., стр. 13).
               
               
                  
                     (17)
                  
                        Решение за изпълнение (ЕС) 2015/2348 на Съвета от 10 декември 2015 г. за изменение на Решение за изпълнение 2013/53/ЕС за предоставяне на разрешение на Кралство Белгия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 330, 16.12.2015 г., стр. 51). 
               
               
                  
                     (18)
                  
                        Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9).